بزاف د الناس عندهم فكرة سطحية و تبخيسية على الوشام ، كيشوفوه عياقة ولا تشرميل . كلشي يمكن ليه يتبدل و يبهات إلا الوشام ، كل واحد كيحمل قصة ولا إيمان “معين” اللي كيبغيه يبقى جزء من حياتو كاملة . صعيب نجزم أن علاقتي بمرتي غادي تستمر للأبد ، بحكم أن العلاقات الانسانية مبهمة و مزعلكة ولا ثقة فالمحاسيس ، لكن اللي متأكدة منه أنها بغاتني نبقى طرف منها حياتها كاملة و ما بعد ، و داكشي علاش قررات تحفر سميتي فلحمها . طلعنا عند خالد للدار ، السيد ضريف و ديما ضاحك ، برتوشو مستيلي كيعطيك إحساس بالراحة و انطباع أنه فنان مبدع و شغوف بالخط ، بيتو الصغير كينسيك العالم الواقعي و كيخرجك برّا المغرب لكون موازي . جلسات هدى كتقاد معه التصميم اللي بغات ، و أنا كنقلب فالپيسي على مزيكا تليق بعظمة اللحظة ، شافت في و قالت _ عقلتي أحبيبة على نهار وشمتي ؟ هذ الجملة رجعاتني لعام قبل و تفكرت لقاءنا الأول . هدى جات سياحة لإسطنبول و أنا ديك الساعة كنت خدامة فأنقرة و لكن بحكم صداقتنا الفيسبوكية الطويلة كان لازم نخرجوها للواقع ، بعد خمسيام من وصولها للديار الأتاتوركية اتفقنا نتلاقاو و هذا ماكان و حددنا الوقت و المكان و اضطريت نضربها بسلتة من الخدمة و نشد أول طيارة لإسطنبول ، ماعارفاش شكيتسناني و لكن ماقاداني فرحة ، حيث كانت عندي فكرة مسبقة على الشخصية المرحة اللي كاتسناني فهذ الزاوية من العالم ، و الفرحة كانت فرحتين حيث إسطنبول غالية على قلبي بزاف و كونما الخدمة منبدلهاش . بعدما حددنا زمكان اللقاء فالتلفون ، و قبل مانتلاقى الصعلوكة خذيت شومبر فاوطيل و طلعت نقاد الحالة ، سشورت شعري و ماكيت و تريّحت و ضربت أحسن حطة عندي . درنا نتلاقاو فتقسيم ، السيكتور اللي ديما زاهي و نايض ، و داك الليلة كان زايد نغيزة ، گالاطاساراي رابحة و الإلتراس محيحين ليكوپل معانقين و الأضواء مجهدين و الطاسة دايرة ، شارع طويل و عامر بالبشري من جميع الأعراق ، وخا هاكاك ورّقنا بعضياتنا من بعيد ، ضحكات و حتى أنا ضحكت و غير وصلات عندي بلا مقدمات ضرباتها لي بتعنيقة ، كنشم ريحة شانيل زنجية ، الوقت حبس و لحمي شوّك علي ، شغف اللقاء تعدى گاع الحدود و مبقيتش قادة نميز واش تزعزعت بسباب الغربة و بعدي على حبابي ؟ ولا ديكشي د ألفريست الحب و بضاض من أول نظرة ؟! كان صعيب علي نحسم و زدت ترونت فاش قالتلي هدى أول ملاحظة _ عينيك غزالين حسن من التصاور . هاااااحححح دغدغاتني وأنا على سبة . قبطاتلي فيدي و تمشينا للبار اللي كانت جالسة فيه ، بعدما درنا الصواب ، سولاتني “شنو تشربي؟ ” ، صدمتها فاش عرفات باللي عمري شربت من قبل و ماعرفتش شنو ناخذ ، خذات المبادرة و طلباتلي “موخيتو” على ذوقها ، كنشرب و ساكتة و هدى مرة مرة كتشوف في و تبتسم “ابتسامتها الماكرة” ، شوية اقترحات علي تديني لبارگاي . بنت ديلكب صدماتني فهذ اللقطة ، دوزت كثر من عام فاسطنبول و ماعرفتش الكوانات اللي عرفات هي فأقل من أسبوع . دزنا تعشينا أولا عاد طلعنا للبار ، عالم غريب علي أول مرة نشوفو لاكريم د التيتيز التركي و كلهم ليزبيانات مكينش الريحة د بوركابي ، حتى الديدجي و السربايا بنات ، وحدة تنسيك فختها و أنا بديت كنتلف ، الناس عايشين الحياة و هربو علينا بسنوات ضوئية ، كنشوف فيهم و كنتفكر بنات و ولاد بلادي اللي مازال ماقادين حتى يتشادو اليدين بلاما يشوفو فجنابهم فحال الشفارة . أول مرة نشرب و أول مرة نشوف هذ العالم و عاد معي أعز صديقة عندي فالفيسبوك ، هدشي بزاف علي فليلة وحدة ، لايخرج هذ الحلمة على خير . هدى حاولات تشجعني نهضر مع شي بنت لكن أنا كنحشم ، شوية جات ساطة هضرات معها بالتركية جاوباتها بالانجليزية و شرحات ليها باللي مافهماتهاش شنو بغات ، ختنا سولاتها واش حنا مع بعضياتنا ، تدخلت و قلت ليها لا ، و هي تجرها و مشات كتشطح معها ، معرفتش علاش و لكن حسّيت بالغيرة و أنا كنتفرج فيهم . سكرنا و سالات السهرة و اقترحت عليها تبات معي فلوطيل ديالي ، حيث لوطيل اللي جالسة فيه هي بعيد و قبلات ، دخلنا للشومبر مشات ديريكت للحمام و خرجات لعندي غير بفوطة ، تخشينا فالفراش و بدون شعور لقيت راسي ناعسة على صدرها و الغريب فالأمر أنني كنت مرتاحة ... يتبع 
يوميات قرشالة روفولي. مذكرات ترويها ل”كود” مثلية مغربية بوجه مكشوف: ح 16: نهار تعرفت على مراتي: سكرنا دخلنا للشومبر تخشينا فالفراش و بدون شعور لقيت راسي ناعسة على صدرها و الغريب فالأمر أنني كنت مرتاحة